Fl-ewwel diskors pubbliku tiegħu minn meta kellu jħalli warajh l-White House, l-eks President Amerikan Donald Trump qal li ma jeskludiex li jerġa' jikkontesta l-elezzjoni presidenzjali Amerikana fl-2024. Dan filwaqt li ma naqasx milli jerġa' jsemmi affarijiet b'rabta mal-elezzjoni li għaddiet u kummenti ħarxa fil-konfront tas-suċċessur tiegħu, il-President Joe Biden. Trump beda d-diskors tiegħu billi staqsa jekk in-nies hux qed iħossu n-nuqqas tiegħu u għal dan huwa ntlaqa b'ċapċip. Mal-folla preżenti sostna li dan il-vjaġġ li beda flimkien magħhom erba' snin ilu għadu ma ntemmx u xejjen l-għajdut li ħa jibda xi partit ieħor ġdid mmexxi minnu. Huwa qal li konna nafu li l-amministrazzjoni ta' Biden ser tkun waħda ħażina iżda ħadd minna ma immaġina li ser tkun ħażina daqshekk. Trump kompla bl-attakk tiegħu lejn Biden u qal li d-Demokratiċi ser jitilfu l-elezzjoni tal-2024 u żied jgħid li ser jirbħilhom għat-tielet darba konsekuttiva, b'referenza ċara għall-akkużi mingħajr bażi li tilef l-aħħar elezzjoni ta' Novembru li għadda. Huwa tkellem ukoll dwar l-immigrazzjoni, it-Trattat ta' Pariġi dwar il-klima u ma naqasx li jkompli jattakka liċ-Ċina.